НАПЯРЭДАДНІ Новага годы мы спадзяёмся на добрыя перамены ў нашым жыцці. У кожным доме, кожнай сям’і пануе чароўная атмасфера, дарослыя і дзеці акунаюцца ў імклівы вір перадсвяточных прыгатаванняў па сустрэчы казачных Дзеда Мароза са Снягуркай, многія паставілі ў кватэрах і ўпрыгожылі ёлкі. У той жа час цудоўна разумеем, што слаўныя набыткі, лепшы заўтрашні дзень — у нашых руках. І ніякіх іншых. Таму разам з надзеяй на здзяйсненне сваіх мар і жаданняў аналізуем зробленае, будуем планы. Хачу адзначыць, што ў адыходзячым годзе мы рупіліся не дарэмна, ён адзначаны станоўчымі тэндэнцыямі практычна ва ўсіх сферах народнай гаспадаркі. З часам у рабоце вытворчых калектываў, якія працуюць на зямлі, змяняюцца прыярытэты, удасканальваюцца тэхналогіі, аднак галоўнай спрадвечнай справай застаецца вырошчванне хлеба. Нездарма яшчэ нашы далёкія продкі коратка і ёмка казалі: будзе хлеб — будуць і песні! Хаця сёлетні год і не парадаваў надвор’ем, большасць вяскоўцаў і ў зацяжныя дажджы не гублялася. Таму і змаглі сабраць больш за трыццаць восем тысяч тон збожжа. А ўвогуле вытворчасць прадукцыі сельскай гаспадаркі дасягнула ў супастаўных цэнах 44,2 мільёна рублёў, альбо 109,5 працэнта да ўзроўню папярэдняга года.